和陶詠荆軻
作者：蘇軾
朝代：宋

paragraphs: 秦如馬後牛，呂氏非復嬴。
天欲厚其毒，假手李客卿。
功成志自滿，積惡如陵京。
滅身會有時，徐觀可安行。
沙丘一狼狽，笑落冠與纓。
太子不少忍，顧非萬人英。
魏韓裂智伯，肘足本無聲。
胡爲棄成謀，託國此狂生。
荆軻不足說，田子老可驚。
燕趙多奇士，惜哉亦虛名。
殺父囚其母，此豈容天庭。
亡秦只三戶，況我數十城。
漸離雖不傷，陛戟加周營。
至今天下人，愍燕欲其成。
廢書一太息，可見千古情。